CCXLV.  Ecclesiae Upsaliensis protectionem suscipit, et possessiones juraque confirmat, petente Joanne archiepiscopo.   (Veronae, Nov. 5.) [LILJEGREN,  Diplomatarium Suecanum,  t. I, p. 119.]
Author: Lucius III

LUCIUS episcopus, servus servorum Dei, venerabili fratri Joanni Upsalensi archiepiscopo ejusque successoribus canonice substituendis in P. P. M.

Ex injuncto nobis apostolatus officio fratres et coepiscopos nostros, tam vicinos quam longe positos, sincero charitatis affectu debemus diligere, et Ecclesiis in quibus Domino militare noscuntur suam dignitatem et justitiam conservare. Eapropter, venerabilis in Domino frater, tuis justis postulationibus clementer annuimus, et Upsalensem Ecclesiam, cui Deo auctore praeesse dignosceris, sub beati Petri et nostra protectione suscipimus et praesentis scripti privilegio communimus; statuentes ut quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma tibi tuisque successoribus et illibata permaneant. In quibus haec propriis duximus exprimenda vocabulis: Mansionem in Upsalia cum pertinentiis suis, Ramby cum pertinentiis suis, Collem cum appendiciis suis, Liusabec cum pertinentiis suis. Piscationes in Elwa Karlaby cum attinentiis suis, et mansionem in Munseo cum pertinentiis suis. Libertates et immunitates a regibus et personis aliis rationabiliter ecclesiae vestrae, tam in colonis quam in aliis indultas, ratas habemus, et eas perpetuis temporibus illibatas permanere sancimus. Statuimus insuper, et sub interminatione anathematis inhibemus, ne, vacante ecclesia tua, res ejus diripere, aut eam quomodolibet perturbare vel archiepiscopi electionem canonicam impedire, quaecunque persona damnabili temeritate praesumat. Prohibemus insuper ne interdictos vel excommunicatos tuos ad officium aut communionem ecclesiasticam, sine conscientia vel consensu tuo quisquam admittat, vel contra sententiam tuam canonice promulgatam aliquis venire praesumat, nisi forte periculum mortis immineat, ut, dum praesentiam tuam habere nequiverint, per alium secundum formam Ecclesiae, satisfactione praemissa, oporteat ligatum absolvi. Decernimus ergo ut nulli omnino hominum liceat praefatam Ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, etc.Ego Albertus divina permissione tit. Sanctae Crucis Ego Theodinus Portuensis et S. Rufinae sedis episcopus ss. Ego Henricus Albanensis episcopus ss. Ego Theobaldus Ostiensis et Velletrensis episcopus ss. Ego Joannes tit. Sancti Marci presbyter cardinalis ss. Ego Laborans, presbyter cardinalis, S. Mariae Transtyberim, tit. Calixti ss. Ego Pandulfus presbyter cardinalis tit. basilicae XII Apostolorum ss. Ego Petrus diaconus cardinalis Sancti Nicolai in in Jerusalem presbyter cardinalis ss. Ego Melior presbyter cardinalis Sanctorum Joannis et Pauli tit. Pammachii ss. Ego Adelardus tit. Sancti Marcelli presbyter cardinalis ss. Ego Arditio diaconus cardinalis Sancti Theodori ss. Ego Gratianus Sanctorum Cosmae et Damiani diaconus cardinalis ss. Ego Soffredus Sanctae Mariae in Via Lata diaconus cardinalis ss. Ego Rollandus Sanctae Mariae in Porticu diaconus cardinalis ss. Carcere Tulliano ss. Ego Radulfus Sancti Georgii ad Velum Aureum diaconus cardinalis ss. Datum Veronae per manum Alberti, sanctae Romanae Ecclesiae presbyteri cardinalis et cancellarii, Nonis Novembris, indictione quarta, Incarnationis Dominicae anno 1185, pontificatus vero domini Lucii papae III anno quinto.